Wide Angle Search for Planets

WASP of Wide Angle Search for Planets is ’n internasionale konsortium van verskeie akademiese organisasies wat met behulp van oorgangsfotometrie soektogte met uiters wye hoeke uitvoer na eksoplanete. ’n Versameling teleskope word gebruik om die hele lugruim te bestudeer – in die proses word miljoene sterre met ’n skynbare magnitude van tussen 7 en 13 tegelykertyd gemonitor.

Beskrywing
WASP is die opsporingsprogram wat bestaan uit die Isaac Newton-groep, Instituto de Astrofísica de Canarias en ses universiteite in Brittanje. Twee robotsterrewagte, wat aaneenlopend werk, dek die noordelike én suidelike lugruim. SuperWASP-North is geleë by die Roque de los Muchachos-sterrewag op die berg met dieselfde naam in La Palma op die Kanariese Eilande. WASP-South is geleë by die Suid-Afrikaanse Astronomiese Sterrewag by Sutherland, in die droë Roggeveldberge van Suid-Afrika. Hulle gebruik agt wyehoekkameras wat die lugruim tegelykertyd dophou vir planeetoorgange. Omdat soveel sterre gelyk waargeneem word, kan seldsame oorgange opgespoor word.

Twee ander instrumente by die La Silla-sterrewag in Chili gebruik Doppler-spektroskopie om eksoplanete wat opgespoor is, se massa te bepaal.

Ontdekkings
Op 26 September 2006 het die span die ontdekking van twee eksoplanete aangekondig: WASP-1b (wentel elke 2,5 dae op ’n afstand van sowat 0,038 AE, of 6 miljoen km, om sy ster) en WASP-2b (wentel elke twee dae sowat driekwart van dié afstand van sy ster af).

Op 31 Oktober 2007 het die span die ontdekking van nog drie eksoplanete aangekondig: WASP-3b, WASP-4b en WASP-5b. Al drie het omtrent dieselfde massa as Jupiter en is so naby aan hul onderskeie sterre dat hul wentelperiodes minder as twee dae is. Dit is van die kortste wentelperiodes wat nog ontdek is. Omdat die planete so naby aan hul sterre is, is hul oppervlaktemperatuur vermoedelik meer as 2 000 °C. WASP-4b en WASP-5b is die eerste planete wat deur die navorsers in Suid-Afrika ontdek is.

In Augustus 2009 is die ontdekking van WASP-17b aangekondig. Dit is vermoedelik die eerste eksoplaneet wat nog ontdek is wat in ’n retrograde wentelbaan is, met ander woorde in die teenoorgestelde rigting as waarin sy ster roteer. Die ontdekte planete waarvan inligting beskikbaar is, is:

Verwysings

Eksterne skakels
 Hierdie artikel is vertaal uit die Engelse Wikipedia

 
Ruimteverkenning